Zuma-stigting vaar uit na nóg ŉ vertraging in verhoorOudpres. Jacob Zuma tydens ‘n vroeëre hofverskyning in Pietermaritzburg. (Foto: Motshwari Mofokeng/ANA) Die Jacob Zuma-stigting het uitgevaar teen nóg ŉ vertraging in die saak teen die oudpresident. Die Nasionale Vervolgingsgesag (NVG) het Dinsdag gesê die partye het ooreengekom dat die saak teen Zuma en die Franse wapenvervaardiger Thales tot Februarie volgende jaar uitgestel word. Die stigting sê Zuma het reeds etlike kere aangedui dat hy gereed is om met die “polities gedrewe” saak teen hom voort te gaan. Sy regspan het dit ook al verskeie kere só aan die hof gestel. Die stigting sê nog ŉ vertraging benadeel Zuma, terwyl die NVG volhou hy het ŉ saak teen die oudpresident en dat hy gereed is om daarmee voort te gaan. Die stigting sê voorts die vertragings beteken daar is geen geregtigheid vir Zuma nie. “Die voormalige nasionale direkteur van openbare vervolging, Bulelani Ngcuka, het onlangs in ŉ onderhoud met Newzroom Afrika gesê wat ons nog altyd sê: Daar was geen direkte bewyse wat [oud-]pres. Zuma met die wapentransaksie-omkopery verbind nie. “Daar was toe geen bewyse nie en daar is nou ook geen bewyse nie.” Die stigting het ŉ beroep op Suid-Afrikaners gedoen om meer billikheid en geregtigheid in howe te eis. Die organisasie sê die handves van menseregte moet gerespekteer word en alle mense behoort bekommerd te wees wanneer staatsinstellings die howe en belastinggeld gebruik om eindelose politieke gevegte te voer. “Die NVG se wegkruiptaktieke moet aan die kaak gestel word en die ware begunstigdes van omkopery in die wapentransaksie moet blootgelê word. “Die NVG het herhaaldelik vir die howe en die publiek gelieg oor sy gereedheid om met die verhoor voort te gaan. In Desember verlede jaar het die NVG in die hof gesê hy is gereed om voort te gaan. Nou, in Desember vanjaar, nadat hy vir nog drie uitstelle gevra het, is hy steeds nie gereed om voort te gaan nie en maak hy net ŉ rits nuwe verskonings.” Die stigting sê as dit wat hy aanvoer nié waar is nie, hy die NVG uitdaag om in Februarie met die verhoor te begin. “Ons kan met groot vertroue die burgers van hierdie land verseker dat die verhoor ook nie in Februarie gaan voortgaan nie, omdat die NVG dan net weer verskeie nuwe verskonings gaan hê.” Die stigting sê Suid-Afrikaners moet hulself afvra oor of die regbank nou gereduseer is tot ŉ deelnemer in die land se politieke gevegte.